LV Eiropas Savienības Oficiālais Vēstnesis C 67/16

Paziņojums par daļējas starpposma pārskatīšanas sākšanu attiecībā uz kompensācijas pasākumiem, kas piemērojami dažu tādu Korejas Republikas izcelsmes elektronisku mikroshēmu ievedumiem, kas zināmas kā DRAM (dinamiskā brīvpiekļuves atmiņa)

(2006/C 67/05)

Komisija pēc savas ierosmes ir nolēmusi sākt daļēju starpposma pārskatīšanu saskaņā ar 19. panta 3. punktu Padomes Regulā (EK) Nr. 2026/97 par aizsardzību pret subsidētu importu no valstīm, kas nav Eiropas Kopienas dalībvalstis (1) (“pamatregula”). Pārskatīšana attiecas tikai uz subsidēšanas pārbaudi, ciktāl tā skar Hynix Semiconductor Inc.

1. Ražojums, uz ko attiecas pārskatīšana

Ražojums, uz ko attiecas pārskatīšana, ir dažas tādas Korejas izcelsmes integrētas elektroniskas mikroshēmas, kas zināmas kā dinamiskās brīvpiekļuves atmiņas (DRAM) un kuras ražo, izmantojot metālu oksīdu pusvadītāju (MOS) apstrādes tehnoloģiju variantus, tostarp visu veidu papildu MOS (CMOS), lai kāds būtu to blīvums, variants, piekļuves ātrums, konfigurācija, iepakojums vai korpuss utt. (“attiecīgais ražojums”). Iepriekšējā rindkopā definētajām DRAM ir šādas formas:

— DRAM diski, uz kuriem attiecas KN kods ex 8542 21 01 (TARIC kods 8542210110),

— DRAM mikroshēmas (matricas), uz kurām attiecas KN kods ex 8542 21 05 (TARIC kods 8542210510),

— montētas DRAM, uz kurām attiecas KN kods 8542 21 11, 8542 21 13, 8542 21 15 un 8542 21 17,

— DRAM daudzkombināciju formas (atmiņas moduļi, atmiņas plates vai cita veida salikums), uz kurām attiecas KN kods ex 8473 30 10 (TARIC kods 8473301010), ex 8473 50 10 (TARIC kods 8473501010) un ex 8548 90 10 (TARIC kods 8548901010),

— mikroshēmas un/vai montētas DRAM, kas iekļautas DRAM daudzkombināciju formā, ja DRAM daudzkombināciju formas izcelsmes valsts nav Korejas Republika, un uz kurām attiecas KN kods ex 8473 30 10 (TARIC kods 8473301010), ex 8473 50 10 (TARIC kods 8473501010) un ex 8548 90 10 (TARIC kods 8548901010).

Šie KN kodi ir norādīti vienīgi informācijai.

2. Spēkā esošie pasākumi

Patlaban spēkā esošais pasākums attiecībā uz DRAM ievedumiem no Hynix Semiconductor Inc ir galīgais kompensācijas maksājums, kas ar Padomes Regulu (EK) Nr. 1480/2003 (2), kura grozīta ar Padomes Regulu (EK) Nr. 2116/2005 (3), ir noteikts Korejas Republikas izcelsmes DRAM ievedumiem.

3. Pārskatīšanas pamatojums

Komisija ir saņēmusi informāciju no Hynix Semiconductor Inc., kurā argumentēts, ka vairs nepastāv visu tādu subsīdiju ietekme, ko izmeklēšanā atzina par kompensējamām, kā rezultātā ar Regulu (EK) Nr. 1480/2003 tika piemēroti kompensācijas pasākumi.

No otras puses, Komisija ir saņēmusi informāciju no Kopienas ražotājiem Infineon Technologies AG un Micron Europe Ltd, ar ko pierādīts, ka pastāvošais pasākums, ko piemēro ražojuma, uz ko attiecas pārskatīšana, ievedumiem no Hynix Semiconductor Inc., pašreizējā līmenī vairs nav pietiekams, lai neitralizētu tādu subsidēšanu, kas rada kaitējumu. Ir pierādīts, ka subsīdiju apmērs ir palielinājies pāri par 34,8 %, kas patlaban piemērojami Hynix Semiconductor Inc. ražoto DRAM ievedumiem. Tiek apgalvots, ka Hynix Semiconductor Inc. gūst labumu no vairākām jaunām subsīdijām, ko pēc sākotnējā izmeklēšanas perioda (2001. gadā) ir piešķīrusi Korejas Republikas valdība. Šīs iespējamās subsīdijas veido parāda atmaksas termiņa pagarināšana, aizdevuma aizstāšana ar pašu kapitālu, procentu samaksas nosacījumu izmaiņas, valsts īpašumā vai valdījumā esošu banku aizdevumi, lai finansētu aktīvu nodošanu, kapitāla samazināšanas plānu, skaidrā naudā īstenojamas atpirkšanas plānu, termiņaizdevumus un vienošanās par apgrozības kredītu. Tiek apgalvots, ka turpinās kompensējamu subsīdiju piešķiršanas tendence, ko Hynix Semiconductor Inc. labā veic Korejas Republikas valdība, radot kaitējumu, un tāpēc pastāvošie pasākumi, šķiet, vairs nav vai arī turpmāk nebūs pietiekami, lai neitralizētu šīs subsīdijas.

Tiek apgalvots, ka iepriekš minētās shēmas ir subsīdijas, jo tās ir saistītas ar Korejas Republikas valdības finansiālu ieguldījumu un piešķir priekšrocības Hynix Semiconductor Inc. Tās uzskata par subsīdijām, kas attiecināmas vienīgi uz Hynix Semiconductor Inc., un tāpēc tās ir īpašas un kompensējamas. Visbeidzot tiek apgalvots, ka minētais spēkā esošais pasākums vairs nav piemērots, lai neitralizētu šīs kompensējamās subsīdijas.

Ņemot vērā iepriekš minēto, Komisija uzskata, ka, ciktāl tas skar Hynix Semiconductor Inc. subsidēšanu, ir pietiekami daudz ticamu pierādījumu tam, ka apstākļi attiecībā uz subsidēšanu ir ievērojami mainījušies, un tāpēc jāpārskata spēkā esošie pasākumi.

4. Procedūra

Apspriedusies ar Padomdevēju komiteju un konstatējusi, ka pierādījumi ir pietiekami, lai pamatotu daļējas starpposma pārskatīšanas uzsākšanu, Komisija ar šo uzsāk pārskatīšanu saskaņā ar pamatregulas 19. pantu.

Ja konstatē, ka jāgroza spēkā esošais pasākums, ko piemēro Hynix Semiconductor Inc. ražotajiem DRAM ievedumiem, tad arī jāpārskata, cik lielā mērā jāgroza citu uzņēmumu ražotajiem ievedumiem piemērojamā maksājuma likme, kā norādīts Regulas (EK) Nr. 1480/2003 1. panta 2. punktā.

a) Anketas

Lai iegūtu informāciju, ko uzskata par vajadzīgu izmeklēšanai, Komisija nosūtīs anketas Hynix Semiconductor Inc., Korejas iestādēm un visām zināmajām iesaistītajām finanšu institūcijām. Šī informācija un pamatojošie pierādījumi jānogādā Komisijā šā paziņojuma 5. punkta a) apakšpunktā minētajā termiņā.

b) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav sniegta atbildēs uz anketas jautājumiem, un sniegt pierādījumus, ar kuriem tā pamatota. Šī informācija un pierādījumi, ar kuriem tā pamatota, jānogādā Komisijā šā paziņojuma 5. punkta a) apakšpunktā minētajā termiņā.

Turklāt Komisija var uzklausīt ieinteresētās personas, ja tās iesniedz pieprasījumu, kurā norādīts, ka ir īpaši iemesli, lai tās uzklausītu. Attiecīgais pieprasījums jāiesniedz šā paziņojuma 5. punkta b) apakšpunktā minētajā termiņā.

5. Termiņi

a) Termiņš, kurā ieinteresētajām personām, kuras vēlas paziņot par sevi, jāiesniedz atbildes uz anketas jautājumiem un jebkura cita informācija

Lai izmeklēšanā varētu ņemt vērā sniegto informāciju, visām ieinteresētajām personām 40 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, par sevi jāinformē, sazinoties ar Komisiju, tai jādara zināms savs viedoklis un jāiesniedz atbildes uz anketas jautājumiem vai jebkura cita informācija. Uzmanība jāpievērš faktam, ka vairākuma pamatregulā noteikto procesuālo tiesību īstenošana ir atkarīga no tā, vai ieinteresētā persona iepriekš minētajā laikposmā ir paziņojusi par sevi.

b) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

6. Rakstiski iesniegumi, atbildes uz anketas jautājumiem un sarakste

Visi ieinteresēto personu apsvērumi un pieteikumi jāiesniedz rakstiski (nevis elektroniskā formātā, ja vien nav noteikts citādi); tajos jānorāda ieinteresētās personas vārds, adrese, e–pasta adrese, tālruņa un faksa numurs. Visai rakstiski iesniegtai informācijai, arī šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas sniedz konfidenciāli, jābūt ar norādi “Ierobežota pieejamība” (4), un saskaņā ar pamatregulas 29. panta 2. punktu šai informācijai jāpievieno nekonfidenciāla versija ar norādi “Izskatīšanai ieinteresētajām personām”.

Komisijas adrese sarakstei:

European Commission Directorate General for Trade Directorate B Birojs: J-79 5/16 B-1049 Brussels Fakss (32-2) 295 65 05

7. Nesadarbošanās

Gadījumos, kad kāda ieinteresētā persona atsakās sniegt pieeju vajadzīgajai informācijai vai nesniedz to noteiktajā termiņā, vai ievērojami kavē izmeklēšanu, saskaņā ar pamatregulas 28. pantu, pamatojoties uz pieejamajiem faktiem, var sagatavot apstiprinošu vai negatīvu pagaidu vai galīgu konstatējumu.

Ja konstatē, ka kāda ieinteresētā persona ir sniegusi nepatiesu vai maldinošu informāciju, to neņem vērā, un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji un līdz ar to konstatējumi saskaņā ar pamatregulas 28. pantu ir pamatoti ar rīcībā esošajiem faktiem, minētajai personai rezultāts var būt mazāk labvēlīgs nekā tad, ja tā būtu sadarbojusies.

(1) OV L 288, 21.10.1997., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) OV L 212, 22.8.2003., 1. lpp.

(3) OV L 340, 23.12.2005., 7. lpp.

(4) Tas nozīmē, ka dokuments paredzēts tikai iekšējam izmantojumam. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.). Tas ir konfidenciāls dokuments atbilstīgi 29. pantam Padomes Regulā (EK) Nr. 2026/97 (OV L 288, 21.10.1997., 1. lpp) un 12. pantam PTO Nolīgumā par subsīdijām un kompensācijas pasākumiem.